Porãngue

miniatura|250px|Yvotyty táva Keukenhof okarusúpe.
miniatura|250px|Oikévo kuarahy peteĩ yrembe'ýpe, Tailándia.
Porãngue ha'e mba'e horýva ha jukýva ñanembovy'áva jahechávo térã ñañandúvo. Ko'ã mba'e apytépe ikatu oĩ tenda ñanembojurujáiva, osẽvo térã oikévo kuarahy, yvága pyharekuévo, yvypóra, mymba, ka'avo, tembiapoporã ha ambuéva. Porãngue ha'e temimo'ã ndaikatúiva japoko ha naipeteĩchaguái tapichakuérape guarã. Porãngue avei heko ijysajakuaa'ỹva ha ojoaju yvypóra reko rembiasakuére, oñehesa'ỹijóva upe arandupykuaaty rembikuaa hérava porãgua rekokuaa térã estética, jepémo ikatu jaikuaave chugui marandeko, avarekokuaaty ha avareko apytu'ũkuaaty rupive. 

Ikatu jajuhu porãngue mba'ekuéra hekópe térã ysajápe, avei oku'évo térã ipu porãvo, jepémo sapy'ánte oĩ oje'éva iporãha mba'e hetereíva térã hyakuã porãitéva. Techapyrã, karai arandu Tomás de Aquino he'i porãngue ha'eha mba'e ombovy'áva ñande rechaha (quae visa placet).

Jaikuaárõ iporãpa térã naiporãipa peteĩ mba'e, jepivénte jahecha hekopetehápa térã hekojojaitépa ñambojojávo chupe ñande rekohapýre, umi mba'e iporãva ñandéve ikatu ñanembopy'aguapy, ñanembohory térã ñaneñanduporãuka. Oĩ he'íva porãngue naipeteĩchaguaiha ha upévare oje'e «ñande resáre oĩ iporãva». Jepémo, heta mba'e iporã opavavépe ha oĩ mba'e móda reheve ohóva ha ikatu ombovy'a heta tapichápe.

Techapyrã, mba'e iporãva heta tapichápe apytépe oĩ ko'ãva:
Ijojáramo peteĩ mba'e añetetéva ha ha'anga. Techapyrã, oĩrõ omoha'angáva ha hembiapokue ojoguaporã mba'e omoha'anga va'ekue.
Ijojáramo peteĩ mba'e rehecháva ha mba'éichapa nde reimo'ã hese. Techapyrã, reimo'ãrõ yvyramáta porã hovyũmba ha yvateite va'erã, yva henyhẽmba va'erã.
Mba'éichapa ñaneñandukáva peteĩ mba'e: ñanembojurujái, ñanemopirĩmba, ñanembopy'aguapy. Techapyrã, oĩ purahéi ñanemopirĩva iporãitégui ñandéve.
Ojejapo hekopetéramo peteĩ mba'e. Techapyrã, óga oñemopu'ã porãva ha ñanembojurujáiva jahechávo térã peteĩ mombe'upy ojehai porãva ñanembovy'áva ñamoñe'ẽvo.

 Mandu'apy 

Ñemohenda:Arandupykuaaty